Verdagte daag nie op vir boer se moordsaakAttie Jooste (Foto: Verskaf) ŉ Lasbrief is Donderdag uitgereik vir die inhegtenisneming van een van die verdagtes in die moordsaak van Attie Jooste. Jooste (60) is op 7 Januarie 2018 op ŉ kleinhoewe by Jan Kempdorp in die Noord-Kaap vermoor. Die verhoor van Lucky Bohelo (30), Kerneels Persent (28) en Nicardo Hutama (28) het Maandag in die hooggeregshof in Kimberley begin. Lucky Bomelo (30), Kerneels Persent (28) en Nicardo Humata (28) (Foto: Verskaf) Nicardo Hutama (28), wat op waarskuwing vrygelaat is, het versuim om Woensdag en Donderdag vir die hofverrigtinge op te daag. Die hof het Donderdag ŉ lasbrief vir sy inhegtenisneming uitgereik. Die verhoor sou aanvanklik verlede week begin het, maar die verrigtinge is vertraag omdat Bohelo nie vir die hofsaak opgedaag het nie. ŉ Lasbrief vir sy inhegtenisneming is uitgereik en hy het toe vandeesweek in die hof verskyn. Present is óók vroeër vasgetrek toe hy nie vir sy hofverskyning opgedaag het nie. Bohelo en Present is albei nou in aanhouding. Die verhoor is tot 7 en 8 Maart uitgestel. Maroela Media het destyds berig Jooste se liggaam is die oggend ná die moord in sy huis op die kleinhoewe aangetref. Hy is glo met ŉ skerp voorwerp in die bors gesteek. Jooste se bakkie is ook verlate langs die pad naby Jan Kempdorp gevind.